朱翌
送砚与周宰
巧匠斲山取山骨，媪神拱手不敢惜。
因隆作防洼作池，以金为声玉为质。
藉以绨衣便契携，置之乌皮长拂拭。
忆昨随计西入关，太学三年同寝食。
晨昏缀缉困蝇头，岁月磨研取鸡肋。
时来偶题千佛经，吾自无功子何得。
只今懒慢大可笑，身外了然无一物。
经时不脱管城帽，子宜不赐汤沐邑。
我今容子乞身去，却到安宜宰君室。
宰君真是潇洒人，文章机杼乃自出。
陈玄毛颖费追呼，子坚而厚宜比德。
从兹去给上方札，便当入珥螭{左土右幻}笔。
切勿劝草封禅书，亦莫上献开边策。
雇君发明错与谊，昨奏条画今所急。
忠言谠论闻四方，砚乎汝为不失职。